Gorm Lokdam bliver formentlig væk fra retten, når Retten i Aalborg i dag skal tage stilling til en sag om krænkelese af ophavsret.

Anklagemyndigheden mener, at Gorm Lokdam har importeret knap 9000 knive fra Kina, og at der er tale om kopier, som han har solgt videre. Tidligere har tre retsinstanser afgjort, at Gorm Lokdam skal betale erstatning til firmaet Rosendahl A/S, fordi knivene i for høj grad lignede firmaets Global-knive. Den nye retssag ved Retten i Aalborg handler om, hvorvidt Gorm Lokdam havde "forsæt" til at krænke ophavsretten, og anklagemyndigheden går efter en betinget fængselsstraf. Advokaturchef Torben Kaufmann fra Nordjyllands Politi slår fast over for Nordjyske Medier, at der skal være en rigtig god forklaring, hvis en tiltalt ikke møder op i retten. Straffesagen er tidligere blevet udsat to gange, fordi anklagemyndigheden ikke kunne finde Gorm Lokdam. Men denne gang er sagen blevet forkyndt.